โครงการสัมมนาสาธารณะเรื่อง

**“Social Media ทำให้โลกของคนไทยกว้างขึ้นหรือแคบลง?**

**1. หลักการและเหตุผล**

ในปัจจุบัน “สื่อสังคม” (social media) เช่น Facebook, Twitter และ Youtube ได้มีบทบาทอย่างมากในการสื่อสาร ควบคู่ไปกับสื่อดั้งเดิมเช่น วิทยุ โทรทัศน์และสื่อสิ่งพิมพ์ ซึ่งก่อให้เกิดผลกระทบอย่างกว้างขวางทั้งในทางการเมือง เศรษฐกิจ และสังคม

การสัมมนาสาธารณะนี้มีวัตถุประสงค์เพื่อประเมินว่า “สื่อสังคม” จะส่งผลให้โลกของคนไทยกว้างขึ้นหรือแคบลงอย่างไร? และสังคมควรปรับรูปแบบในการใช้ “สื่อสังคม” หรือไม่อย่างไร? ในแง่หนึ่ง “สื่อสังคม” ได้เปิดโอกาสให้ผู้คนจำนวนมาก ซึ่งแต่เดิมไม่มีพื้นที่สื่อ และมีฐานะเป็นเพียง “ผู้รับสาร” สามารถเป็น “ผู้ส่งสาร” ได้ ควบคู่ไปกับการเป็นผู้รับสารที่มีโอกาสได้รับข้อมูลข่าวสารใหม่ๆ ที่หลากหลายมากขึ้น ในทางตรงกันข้าม เริ่มปรากฏว่าคนในเครือข่าย “สื่อสังคม” บางส่วนกลับปิดตัวเองมากขึ้น เช่น เลิกบริโภคสื่อดั้งเดิม และเลือกติดต่อเฉพาะคนในกลุ่มเดียวกัน มีรสนิยมหรือความเชื่อคล้ายกัน ในเครือข่าย “สื่อสังคม” จนถึงขั้นปิดกั้นความคิดเห็นที่แตกต่างจากตน

นอกจากนี้ Eisenhower Fellowship Alumni (Thailand) ซึ่งได้จัดตั้งขึ้นเมื่อปี 2552 ที่ผ่านมา โดย Fellow ในประเทศไทยซึ่งมีบทบาทในวงการต่างๆ ทั้งกระบวนการยุติธรรม การศึกษา วิชาการ สื่อมวลชน หน่วยงานภาครัฐ ธุรกิจและองค์กรพัฒนาเอกชน ยังมีความประสงค์ที่จะสื่อสารกับสาธารณะ เพื่อเชิญชวนผู้สนใจสมัครเข้าเป็น Fellow และเพื่อมีส่วนช่วยประเทศไทยผ่านการดำเนินการด้านสาธารณะประโยชน์ต่างๆ

**2. วัตถุประสงค์**

1. เพื่อประเมินว่า “สื่อสังคม” จะส่งผลให้โลกของคนไทยกว้างขึ้นหรือแคบลงอย่างไร และผู้ใช้สื่อดังกล่าวควรมีท่าทีอย่างไร
2. เพื่อให้ Eisenhower Fellowship Alumni (Thailand) สามารถสื่อสารกับสาธารณะ และเชิญชวนผู้สนใจสมัครเข้าเป็น Fellow และร่วมทำกิจกรรมสาธารณะประโยชน์

**3. หน่วยงานผู้รับผิดชอบ**

Eisenhower Fellowship Alumni (Thailand)

**4. แนะนำ Eisenhower Fellowships**

Eisenhower Fellowships เป็นองค์กรซึ่งมีสำนักงานใหญ่ตั้งอยู่ในนครฟิลาเดลเฟีย สหรัฐอมริกา Eisenhower Fellowships มีจุดประสงค์ในการพัฒนาและสร้างเครือข่ายของผู้นำรุ่นใหม่ จากประเทศต่างๆ ทั่วโลก เพื่อให้ผู้นำเหล่านี้มีขีดความสามารถสูงขึ้นและวิสัยทัศน์กว้างไกลขึ้น สามารถมีส่วนร่วมในการพัฒนาประเทศ และสร้างสันติภาพในโลกได้อย่างเต็มศักยภาพ

ในแต่ละปี จะมีผู้นำรุ่นใหม่ ซึ่งอยู่ในช่วงกลางของเส้นทางอาชีพ (mid-career) และมีอายุ 32-45 ปี ประมาณ 25 คนจากประเทศต่างๆ ทั่วโลกที่ได้รับคัดเลือกเป็น Fellow เดินทางไปสหรัฐอเมริกา เป็นเวลาประมาณ 6 สัปดาห์ เพื่อพบปะและแลกเปลี่ยนความคิดเห็นกับผู้นำในด้านต่างๆ ที่ตนมีสนใจ ตามกำหนดการที่ออกแบบเฉพาะสำหรับแต่ละคน (individually designed program) ทั้งนี้ การคัดเลือก Fellow จากแต่ละประเทศนั้นจะดำเนินการโดยคณะกรรมการคัดเลือกระดับสูงในแต่ละประเทศ และการคัดเลือกในขั้นสุดท้ายโดยคณะกรรมการของ Eisenhower Fellowships ในนครฟิลาเดลเฟีย

ที่ผ่านมา มี Fellow จากประเทศไทยเดินทางไปเข้าร่วมโครงการแล้ว 41 คน เช่น ฉลอง ปึงตระกูล (1954) ปรก อมระนันนท์ (1958) ศิวะวงศ์ จังคศิริ (1969) ประภาส อวยชัย (1971) ศรีสว่าง พั่ววงศ์แพทย์ (1974) โสภณ รัตนากร (1977) ปกรณ์ มาลากุล (1978) เกษม สนิทวงศ์ (1980) ปรีดา วิบูลย์สวัสดิ์ (1982) กุสุมา สนิทวงศ์ (1983) เอกกมล คีรีวัฒน์ (1987) จันทนา ชานนท์ (1988) พิสิฐ เจริญวงศ์ (1989) วิระดา สมสวัสดิ์ (1992) บัญชา พงษ์พานิช (1994) สนิทสุดา เอกชัย (1995) เอนก นาคะบุตร (1996) ดาเรศ ชูศรี (1997) รพี สุจริตกุล (2000) กิตติพงษ์ กิตยารักษ์ (2001) วิทิต มันตาภรณ์ (2002) ชฎามาศ ธุวะเศรษฐกุล (2002) อมรวิชช์ นาครทรรพ (2002) ศรีประภา เพชรมีศรี (2004) เมธี พยอมยงค์ (2007) สุภิญญา กลางณรงค์ (2007) สมเกียรติ ตั้งกิจวานิชย์ (2008) และ สราวุธ เบญจกุล (2009) และในปี 2012 นี้ สุชัชวีร์ สุวรรณสวัสดิ์ ก็จะเป็นตัวแทนของประเทศไทย